Shtetet e Bashkuara, Izraeli dhe Irani
Shtëpia e Bardhë reagon për ftesën e Kongresit për Kryeministrin izraelit Netanyahu
Shtëpia e Bardhë njoftoi se Presidenti Obama nuk do të takohet me Kryeministrin e Izraelit Benjamin Netanyahu kur ai të vizitojë Uashingtonin në muajin mars për të mbajtur një fjalim në Kongresin amerikan. Kryetari i Dhomës së Përfaqësuesve, republikani John Boehner, e ftoi zotin Netanyahu, pa u konsultuar paraprakisht me Shtëpinë e Bardhë. Ftesa shikohet si një ndëshkim nga republikanët në Kongres ndaj diplomacisë së Presidentit Obama për programin bërthamor të Iranit. Presidenti Obama dhe Kryeministri i Izraelit Netanyahu nuk bien dakord për mënyrën më të mirë për të ndaluar Iranin të prodhojë një armë bërthamore. Zoti Netanyahu është skeptik për diplomacinë ndërkombëtare të zotit Obama. Ndërkohë që bisedimet me Iranin pritet të rifillojnë në muajin shkurt, disa udhëheqës në Kongresin amerikan janë duke e humbur durimin. Kryetari republikan i Dhomës së Përfaqësuesve, John Boehner, befasoi duke ftuar udhëheqësin izraelit të flasë në Kongres, siç u shpreh ai, në lidhje me kërcënimin e programit bërthamor të Iranit dhe islamin radikal. Një zëdhënës i Shtëpisë së Bardhë tha se presidenti nuk do të takohet me zotin Netanyahu për shkak të afrimit të zgjedhjeve në Izrael në muajin mars. Kryetarja e demokratëve në Dhomën e Përfaqësuesve, Nancy Pelosi, gjithashtu ngriti pikëpyetje në lidhje me kohën e vizitës. Sekretari i Shtetit John Kerry u përpoq të ulte efektet e asaj që shikohet si qortim ndaj Presidentit Obama. Presidenti ka një plan për të mos lejuar Iranin të prodhojë një arme bërthamore, tha zonja Pelosi, dhe Kongresi duhet të shtyjë propozimin për të votuar për shtimin e sanksioneve kundër Iranit. Senatori demokrat Robert Menendez nuk është dakord. Steve Billet, i Universitetit George Washington, thotë se Kongresi ka një rol për të luajtur në formimin e politikës së jashtme të Shteteve të Bashkuara, por se përfshirja e tij mund të komplikojë diplomacinë në zhvillim. Në një artikull jo të zakonshëm në gazetën , ministrat e jashtëm të Bashkimit Evropian, Gjermanisë, Francës dhe Britanisë thonë se sanksionet shtesë ndaj Iranit do të rrezikonin përpjekjet ndërkombëtare në një moment kritik. Ata i bënë thirrje të gjithëve që t’i japin një shans diplomacisë.